اندونیزیا: کابل کې مو د سفارت بیا پرانیستل د طالبانو د رسمي پېژندلو مانا نلري
طالب چارواکي وايي، د اندونیزیا حکومت په کابل کې خپل دیبلوماتیک فعالیت بیرته پیل کوي.
ښاغلي‌ جیلاني وویل: «زموږ هدف دا دی چې تر هر څه مخکې له ښځو سره د مرستو تر څنګ د بشري مرستو، بورسونو، علمي او نورو کارونو کې رغنده کار وکړو.» دغه دپلومات وویل چې په کابل کې د اندونیزیا د سفارت بیا پرانیستل کېدل د طالبانو د رسمیت پېژندلو په مانا نه ده او هېواد یې د همه شمول حکومت د جوړولو، بشري‌ حقونو ته د درناوي او د تروریزم سره د مبارزې په برخو کې د طالبانو پابندي ارزوي. په همدې حال کې د طالبانو دحکومت دویاند مرستیال احمدالله وثیق نن چهارشنبه ډسمبراتمه (لېندۍ۱۷) وویل چې د اندونیزیا د بهرنیو چارو وزارت چارواکو ویلي چې ډیر ژر به په کابل کې خپل سفارت پرانیزي. هغه په خپل ټویټر کې لیکلي دي: "موږ د اندونیزیا د حکومت د دې ګام هرکلی کو، دا اقدام به د دواړو هیوادونو د مثبتو اړیکو د لا پیاوړتیا سبب شي." تر دې مخکې د فرانسې سفارت هم ویلي وو چې څو اروپايي هېوادونه په افغانستان کې د دپلوماتیک ماموریت د پیلولو په هڅه کې دي. تیره میاشت طالبانو وویل چې سعودي عربستان هم غواړي چې په افغانستان کې خپلې قونسلي چارې پیل کړي. د طالبانو ویاند ذبیح الله مجاهد ویلي چې متحده عربي امارات هم غواړي خپل سفارت بیرته پرانیزي. پهافغانستان د طالبانو له تسلط وروسته ګڼو هیوادونو په کابل کې خپل سفارتونه یا وتړل او یا یې قطر ته انتقال کړل. خو طالبانو واک ته له رسېدو وروسته ټولو هیوادونو ته د امنیت ډاډ ورکړ او له هغوی څخه یې وغوښتل چې بیرته کابل کې خپل سفارتونه پرانیزي. چین، پاکستان، ایران، ترکیه، قطر او روسیه هغه هیوادونه دي چې په افغانستان کې د جمهوریت له سقوط وروسته یې هم خپل سفارتونه ونه تړل.